ส่วนที่ 1

ข้อมูลสรุป (Executive Summary)

บริษัทเงินทุน ธนชาติ จำกัด (มหาชน) ได้จดทะเบียนจัดตั้งบริษัทตั้งแต่วันที่ 17 พฤศจิกายน 2502
โดยได้รับอนุญาตจากกระทรวงการคลังให้ประกอบธุรกิจเงินทุนและธุรกิจหลักทรัพย์ในปี 2517
และเข้าเป็นสมาชิกตลาดหลักทรัพย์แห่งประเทศไทย หมายเลข 16 ในปี 2522
และเข้าเป็นบริษัทจดทะเบียนในตลาดหลักทรัพย์แห่งประเทศไทย ในวันที่ 1 เมษายน 2525

ในปี 2541 บริษัทได้เสนอแผนงานต่อทางการในการยกฐานะบริษัทเงินทุน เอกชาติ จำกัด
(มหาชน) ขึ้นเป็นธนาคารที่จำกัดขอบเขตธุรกิจ
ซึ่งเอกชาติได้รับใบอนุญาตประกอบธุรกิจธนาคารพาณิชย์ จากกระทรวงการคลังแล้วเมื่อวันที่ 3
มกราคม 2545 โดยคาดว่าจะเปิดดำเนินการได้ในไตรมาสที่ 2 ของปี 2545
ซึ่งจะทำให้บริษัทในกลุ่มมีขอบเขตการให้บริการทางการเงินกว้างขวางขึ้นกว่าบริการทางการเงินที่มีอยู่เดิม

บริษัทมีสำนักงานใหญ่อยู่ในกรุงเทพมหานคร และมีสำนักงานอำนวยสินเชื่อ
ซึ่งให้บริการในเขตภูมิภาคในขณะนี้ 13 แห่ง โดยเป็นสำนักงานอำนวยสินเชื่อที่มีอยู่แล้ว 9
แห่งได้แก่ ภูเก็ต เชียงใหม่ พิษณุโลก ชลบุรี อุดรธานี สงขลา ขอนแก่น นครราชสีมา และ
สุราษฎร์ธานี กับที่ได้รับอนุญาตจากกระทรวงการคลังเพิ่มเติมอีก 4 แห่ง ได้แก่ พระนครศรีอยุธยา
สระบุรี นครสวรรค์ และนครศรีธรรมราช โดยมีจำนวนพนักงานรวมทั้งสิ้น 665 คน

ณ สิ้นปี 2544 ตามงบการเงินเฉพาะบริษัทมียอดสินทรัพย์รวม 69,817 ล้านบาท เพิ่มจาก 66,600
ล้านบาท ในปี 2543 คิดเป็นอัตราเพิ่มขึ้นร้อยละ 4.83 มีส่วนของหนี้สินรวม 53,928 ล้านบาท
เพิ่มขึ้นร้อยละ 4.94 จาก 51,389 ล้านบาทในปี 2543 และมีส่วนของผู้ถือหุ้น 15,889 ล้านบาท
คิดเป็นมูลค่าตามบัญชีต่อหุ้น 11.92 บาท สินทรัพย์ส่วนใหญ่ของบริษัทได้แก่ เงินให้กู้ยืม
ลูกหนี้และดอกเบี้ยค้างรับสุทธิ ซึ่งเท่ากับ 33,290 ล้านบาท หรือคิดเป็นร้อยละ 47.68
ของสินทรัพย์รวม และเงินลงทุนสุทธิ ซึ่งเท่ากับ 29,398 ล้านบาท หรือคิดเป็นร้อยละ 42.11
ของสินทรัพย์รวม ส่วนหนี้สินส่วนใหญ่ของบริษัท คือ เงินกู้ยืมและเงินรับฝาก เท่ากับ 51,658
ล้านบาท หรือคิดเป็นร้อยละ 73.99 ของหนี้สินและส่วนของ ผู้ถือหุ้น
สำหรับสินทรัพย์จัดชั้นของบริษัทตามเกณฑ์ของธนาคารแห่งประเทศไทย มีจำนวน 33,664 ล้านบาท
ซึ่งจะต้องตั้งสำรองค่าเผื่อตามเกณฑ์ที่ธนาคารแห่งประเทศไทยกำหนดเป็นจำนวน 183.2 ล้านบาท
แต่บริษัทได้ตั้งสำรองค่าเผื่อไว้เป็นจำนวน 633.2 ล้านบาท ซึ่งเท่ากับ 3.5
เท่าของเกณฑ์ที่ทางการกำหนดและหลังจากการกันสำรองดังกล่าวแล้วบริษัทยังสามารถดำรง BIS
Ratioได้ในอัตราร้อยละ 26 ซึ่งสูงกว่าเกณฑ์ร้อยละ 8
ตามข้อกำหนดของธนาคารแห่งประเทศไทยมาก

บริษัทในฐานะของบริษัทแม่ (Holding Company)
มีเป้าหมายที่บริษัทในกลุ่มร่วมกันให้บริการทางการเงินแบบครบวงจร (Fully Integrated
Financial Services) ซึ่งในขณะนี้บริษัทในกลุ่มได้ให้บริการทางการเงิน ดังนี้

-   บริษัทเงินทุน ธนชาติ จำกัด (มหาชน) ให้บริการ เช่าซื้อ ลีสซิ่ง การรับฝากเงิน
    ที่ปรึกษาทางการเงิน

-   บริษัทหลักทรัพย์ ธนชาติ จำกัด ให้บริการเป็นนายหน้าซื้อขายหลักทรัพย์ จัดจำหน่ายหลักทรัพย์
    ที่ปรึกษาทางการเงิน

-   บริษัทเงินทุน เอกชาติ จำกัด (มหาชน) ให้บริการสินเชื่อและให้กู้ยืมเงิน รับฝากเงิน
    การให้บริการธนาคารพาณิชย์อื่นๆ

-   บริษัท ธนชาติประกันภัย จำกัด ให้บริการประกันอัคคีภัย ประกันภัยทางทะเลและขนส่ง
    ประกันภัยรถยนต์ และ ประกันภัยเบ็ดเตล็ด

-   บริษัท ธนชาติซูริคประกันชีวิต จำกัด ให้บริการประกันชีวิตในรูปแบบต่างๆ

-   บริษัทหลักทรัพย์จัดการกองทุน ธนชาติ จำกัด ให้บริการจัดการกองทุนรวม
    จัดการกองทุนส่วนบุคคล จัดการกองทุนสำรองเลี้ยงชีพ

-   บริษัทบริหารสินทรัพย์ เอ็น เอฟ เอส จำกัด และบริษัทบริหารสินทรัพย์ แม๊กซ์ จำกัด
    ประกอบธุรกิจรับซื้อและบริหารสินทรัพย์ด้อยคุณภาพ